
Naslov: Kako zagotoviti poplavno varnost
Napoved za voditelja:

V sevniški kulturni dvorani je danes Ministrstvo za okolje in prostor pripravilo delavnico z naslovom »Za porečje spodnje Save«, na kateri so skušali poiskati rešitve za prihodnost tega območja. Kot je znano, je Posavje kljub temu, da nista bili močneje poplavljeni radeška in sevniška občina, utrpelo ob zadnjih poplavah za več milijonov evrov škode, samo v krški občini jo je bilo po prvih ocenah za 2,7 mio €. Tokratna delavnica je bila sicer načrtovana že poleti, podobne so pripravili tudi na drugih območjih v Sloveniji, seveda pa je bila tokrat še bolj aktualna. Tudi z njeno pomočjo naj bi na okoljskem ministrstvu do leta 2015 izdelali načrt upravljanja voda in prispevali k njihovemu dobremu stanju, kot so zapisali.

T- Iz Posavja GORAN ROVAN /
X- Snemalec in montažer Tomi Naglič /
V Posavju so ob zadnjih poplavah utrpeli za več milijonov evrov škode. Ta bi bila še večja, če ne bi bilo zgrajenih HE na Savi, ki so preprečile večjo škodo v sevniški in radeški občini. Zato Posavci podpirajo gradnjo verige HE, saj s tem rešujejo tudi svojo poplavno varnost.

T- RAFKO JUREČIČ /
X- občina Krško /
»Tudi padavine, ki so v zadnjem času očitno močnejše kot so bile včasih, pomenijo, da bi bilo potrebno te ureditve, ki se danes pripravljajo v zvezi z al pa v povezavi z ureditvijo HE na Spodnji Savi, verjetno še enkrat preverit in morda bom reku le premislit, ali je ta višina nasipov, kot je predvidena v tem trenutku dovolj.«
Posavci se zato zavzemajo, da se gradnja verige HE pospeši, hkrati pa strokovnjaki opozarjajo, da se je poplavne varnosti potrebno lotevati sistematično.
T- dr. IRENA REJEC BRANCELJ /
X- Ministrstvo za okolje RS /
»Tisto, kar je pa ključno, ne, se mi pa zdi, da je dejansko potrebno pri načrtovanju posegov v okolje pravočasno posvetit poplavni varnosti ustrezno mesto in to je tisto, kar nas pravzaprav rešuje, da ne pride do nekih perečih problemov.«
V Posavju, kamor se stekajo vode iz večine slovenskih rek, pa so tudi prepričani, da bi morali poskrbeti za poplavne površine ob vseh rekah, saj bodo le tako reke počasneje in manj poplavljale in povzročale škodo tam, kjer je ta najhujša – na poslovnih in stanovanjskih objektih.

